arnastofnun/IGC-2024 huggingface dataset:
S-266/2012

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum í dag á hendur á A-x-x N-x-x, fæðingardagur óþekktur, afgönskum ríkisborgara, fyrir misnotkun skjala, með því að hafa, þriðjudaginn 3. apríl 2012, framvísað við lögreglu á Keflavíkurflugvelli, í kjölfar komu sinnar til Íslands, með flugi Icelandair FI-307 frá Stokkhólmi, Svíþjóð, í blekkingarskyni, grísku kennivottorði nr. […] á nafni A-x-x A-x-x C-x-x, fd. […] 1993, útgefið þann 29.05.2006 með gildistíma til 23.07.2014.

Telst þessi háttsemi ákærða varða við 1. mgr. 157. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu ákærða er krafist vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Samkvæmt dómaframkvæmd þykir refsing ákærða hæfilega ákveðin fangelsi í 30 daga. Með hliðsjón af 76. gr. almennra hegningarlaga nr. 19/1940 þykir eins og á stendur rétt að til frádráttar refsingunni komi 5 daga varðhald sem ákærði hefur sætt. Samkvæmt 1. mgr. 218. gr. laga nr. 88/2008 ber ákærða að greiða sakarkostnað málsins. Um er að ræða þóknun verjanda hans sem er hæfilega ákveðin 100.400 krónur, að meðtöldum virðisaukaskatti.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, A-x-x N-x-x, sæti fangelsi í 30 daga en til frádráttar komi 5 daga varðhald sem ákærði hefur sætt.

Ákærði greiði málsvarnarlaun skipaðs verjanda síns, U-kk-ef S-kk-ef B-kk-ef hdl. 100.400 krónur.

J-kk-nf H-kk-nf
S-323/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 24. apríl 2012 á hendur K-kk-þgf S-kk-þgf, kt. 000000-0000, Furugrund 72, Kópavogi, fyrir fíkniefnalagabrot, með því að hafa miðvikudaginn 18. janúar 2012, á heimili sínu við Furugrund 72 í Kópavogi, haft í vörslum sínum í sölu- og dreifingarskyni 133,2 gr. af maríhúana og 5,73 gr. af kókaíni, en efnin fundust við leit lögreglu í húsnæðinu.

Telst þetta varða við 1., sbr. 4. mgr. 2. gr., sbr. 1. mgr. 5. gr. og 6. gr. laga nr. 65/1974 um ávana- og fíkniefni, sbr. 1. gr. laga nr. 60/1980 og 1. gr. laga nr. 13/1985, sbr. og reglugerð nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 490/2001 og reglugerð nr. 848/2002.

Þess er krafist að ákærði verði dæmdur til refsingar, greiðslu alls sakarkostnaðar og til að sæta upptöku á 133,2 gr. af maríhúana, 5,37 gr. af kókaíni og kr. 235.500-, í reiðufé sem lögregla lagði hald á, samkvæmt heimildum í 6. og 7. mgr. 5. gr. laga nr. 65/1974 um ávana- og fíkniefni.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Um málavexti er vísað til ákæru auk þess að sækjandi féll frá því að kókaín sem getur um í ákæru hafi verið ætlað til sölu og dreifingar.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæðis í ákæru. Engar óskir hafa komið fram um að fram fari aðalmeðferð í málinu. Ákærði hefur ekki mótmælt upptökukröfu sem sett er fram í ákæru.

Ákærði er fæddur 13. nóvember 1989 og hefur ekki áður sætt refsingum sem hér skipta máli.

Er refsing ákærða hæfilega ákveðin fangelsi í 30 daga. Rétt þykir að fresta fullnustu refsingarinnar og skal hún niður falla að liðnum tveimur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955

Þá verður ákærði dæmdur til þess að greiða sem sakarkostnað málsvarnarlaun skipaðs verjanda síns og sæta upptöku á fíkniefnum og reiðufé eins og segir í dómsorði.

Af hálfu ákæruvaldsins sótti málið K-kk-nf Ó-kk-nf fulltrúi lögreglustjórans á höfuðborgarsvæðinu.

Dóm þennan kveður upp S-kk-nf S-kk-nf héraðsdómari.

D ó m s o r ð:

Ákærði, K-kk-nf S-kk-nf, sæti fangelsi í 30 daga, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 133,2 g af maríhúana, 5,37 g af kókaíni og 235.500 krónum sem lögregla lagði hald á við rannsókn málsins.

Ákærði greiði 62.750 krónur í málsvarnarlaun til skipaðs verjanda síns B-kk-ef H-kk-ef B-kk-ef hdl. að meðtöldum virðisaukaskatti.

S-kk-nf S-kk-nf
S-326/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 24. apríl 2012 á hendur G-kvk-þgf J-kvk-þgf Á-kvk-þgf, kt. 000000-0000, Suðurholti 19, Hafnarfirði, fyrir fjárdrátt með því að hafa, á tímabilinu 21. júní 2007 til og með 27. mars 2010, í starfi sem gjaldkeri Starfsmannsfélags Garðabæjar, kt. 000000-0000, dregið sér, samtals kr. 8.045.562, af fjármunum félagsins með því að nota greiðslukort félagsins nr. […], sem ákærða hafði til umráða í starfi sínu, án heimildar til úttekta á reiðufé sem ákærða nýtti í eigin þágu eða til að greiða persónuleg útgjöld en reikningar vegna greiðslukortsins voru skuldfærðir af bankareikningi félagsins í Arion banka nr. […]. Fjárdráttur ákærðu sundurliðast svo milli greiðslukortatímabila:

Telst þetta varða við 247. gr. almennra hegningarlaga nr. 19/1940.

Þess er krafist að ákærða verð dæmd til refsingar og til greiðslu alls sakarkostnaðar.

Ákærða krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Um málavexti er vísað til ákæru.

Ákærða hefur skýlaust játað brot sín. Sannað er með játningu ákærðu og öðrum gögnum málsins að hún er sekur um þá háttsemi sem henni er gefin að sök og eru brot hennar rétt heimfærð til refsiákvæðis í ákæru. Engar óskir hafa komið fram um að fram fari aðalmeðferð í málinu.

Ákærða er fædd 15. nóvember 1960 og hefur ekki áður sætt refsingum.

Ákærða hefur endurgreitt allt það fé sem hún er sökuð um að hafa dregið sér samkvæmt ákæru auk vaxta. Þá er til þess litið að rannsókn málsins hófst snemma árs 2010 og þann 8. apríl gaf ákærða yfirlýsingu um að hún myndi endurgreiða fé það sem hún dró sér.

Er refsing ákærðu hæfilega ákveðin fangelsi í 9 mánuði. Rétt þykir að fresta fullnustu refsingarinnar og skal hún niður falla að liðnum tveimur árum frá birtingu dómsins, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955

Þá verður ákærða dæmd til þess að greiða málsvarnarlaun skipaðs verjanda síns, eins og segir í dómsorði.

Af hálfu ákæruvaldsins sótti málið K-kk-nf Ó-kk-nf fulltrúi lögreglustjórans á höfuðborgarsvæðinu.

Dóm þennan kveður upp S-kk-nf S-kk-nf héraðsdómari.

D ó m s o r ð:

Ákærða, G-kvk-nf J-kvk-nf Á-kvk-nf, sæti fangelsi í 9 mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði 125.500 krónur í sakarkostnað sem er þóknun Ö-kvk-ef B-kvk-ef hdl. skipaðs verjanda hennar að meðtöldum virðisaukaskatti.

S-kk-nf S-kk-nf
S-329/2012

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum í dag á hendur G-x-x L-x-x, fæddum 4. apríl 1969, ríkisborgara Nígeríu, fyrir misnotkun skjals, með því að hafa, þann 25. apríl 2012, við vegabréfaeftirlit á Keflavíkurflugvelli framvísað gagnvart landamæralögreglu í blekkingarskyni sænsku vegabréfi nr. 84050368 á nafni T-x-x D-x-x A-x-x, fæddum 5. nóvember 1975.

Telst þessi háttsemi ákærða varða við 1. mgr. 157. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu ákærða er krafist vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Samkvæmt dómaframkvæmd þykir refsing ákærða hæfilega ákveðin fangelsi í einn mánuð. Með vísan til eðlis brotsins og hliðsjón af almennum varnaðaráhrifum refsinga eru ekki efni til að skilorðsbinda refsinguna.

Samkvæmt 1. mgr. 218. gr. laga nr. 88/2008 ber ákærða að greiða sakarkostnað málsins. Um er að ræða þóknun verjanda hans sem er hæfilega ákveðin 125.000 krónur, að meðtöldum virðisaukaskatti. Við ákvörðun þóknunar hefur verið tekið tillit til vinnu á rannsóknarstigi.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, G-x-x L-x-x, sæti fangelsi í einn mánuð.

Ákærði greiði 125.000 krónur í sakarkostnað, sem er þóknun verjanda hans, U-kk-ef S-kk-ef B-kk-ef héraðsdómslögmanns.

S-kvk-nf B-kvk-nf
S-347/2012

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 30. apríl 2012 á hendur X, fæðingardagur […] 1995, ríkisborgara […], „fyrir skjalafals, með því að hafa, þann 25. apríl 2012, við vegabréfaeftirlit á Keflavíkurflugvelli framvísað gagnvart landamæralögreglu í blekkingarskyni grunnfölsuðu frönsku vegabréfi nr. […].

Telst þessi háttsemi ákærða varða við 1. mgr. 155. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Af hálfu ákærða er krafist vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Samkvæmt dómaframkvæmd þykir refsing ákærða hæfilega ákveðin fangelsi í einn mánuð. Með vísan til eðlis brotsins og hliðsjón af almennum varnaðaráhrifum refsinga eru ekki efni til að skilorðsbinda refsinguna.

Samkvæmt 1. mgr. 218. gr. laga nr. 88/2008 ber ákærða að greiða sakarkostnað málsins. Um er að ræða þóknun verjanda hans sem er hæfilega ákveðin

80.000 krónur, að meðtöldum virðisaukaskatti.

Dóm þennan kveður upp G-kk-nf A-kk-nf, héraðsdómari.

D ó m s o r ð:

Ákærði, X, sæti fangelsi í einn mánuð.

Ákærði greiði í sakarkostnað 80.000 króna þóknun verjanda síns,

G-kk-nf A-kk-nf
S-348/2012

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 30. apríl 2012 á hendur X, fæðingardagur […] 1996, ríkisborgara […], „fyrir skjalafals, með því að hafa, þann 25. apríl 2012, við vegabréfaeftirlit á Keflavíkurflugvelli framvísað gagnvart landamæralögreglu í blekkingarskyni grunnfölsuðu frönsku vegabréfi nr. […].

Telst þessi háttsemi ákærða varða við 1. mgr. 155. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Af hálfu ákærða er krafist vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Samkvæmt dómaframkvæmd þykir refsing ákærða hæfilega ákveðin fangelsi í einn mánuð. Með vísan til eðlis brotsins og hliðsjón af almennum varnaðaráhrifum refsinga eru ekki efni til að skilorðsbinda refsinguna.

Samkvæmt 1. mgr. 218. gr. laga nr. 88/2008 ber ákærða að greiða sakarkostnað málsins. Um er að ræða þóknun verjanda hans sem er hæfilega ákveðin

80.000 krónur, að meðtöldum virðisaukaskatti.

Dóm þennan kveður upp G-kk-nf A-kk-nf, héraðsdómari.

D ó m s o r ð:

Ákærði, X, sæti fangelsi í 30 daga.

Ákærði greiði í sakarkostnað 80.000 krónur, sem er þóknun verjanda hans, U-kk-ef S-x-x B-kk-ef hdl.

G-kk-nf A-kk-nf
S-362/2012

Mál þetta, sem dómtekið var 28. f.m., er höfðað með ákæru lögreglustjórans á höfuðborgarsvæðinu útgefinni 8. maí 2012 á hendur J-kk-þgf Þ-kk-þgf E-kk-þgf, kt. […], […], […], „fyrir umferðarlagabrot, með því að hafa laugardaginn 3. mars 2012 ekið bifreiðinni PL-806 sviptur ökurétti um Reykjanesbraut í Hafnarfirði, á vegarkafla við Álverið í Straumsvík, uns lögreglan stöðvaði aksturinn skömmu síðar. Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum. Þess er krafist að ákærði verði dæmdur til refsingar og til greiðslu alls sakarkostnaðar.“

Um málavexti er vísað til ákæru. Ákærði hefur fyrir dómi skýlaust játað sakargiftir samkvæmt ákærunni og krefst vægustu refsingar.

Með játningu ákærða, sem er í samræmi við rannsóknargögn lögreglu er nægilega sannað að hann hafi gerst sekur um þá háttsemi sem lýst er í ákæru. Er háttsemi ákærða réttilega heimfærð til refsiákvæða 1. mgr. 48. gr. umferðarlaga nr. 50/1987, með síðari breytingum. Verður dómur lagður á málið án frekari sönnunarfærslu, sbr. heimildarákvæði 164. gr. laga nr. 88/2008 um meðferð sakamála.

Ákærði er fæddur árið 1984. Í sakarvottorði ákærða kemur fram að honum hefur frá árinu 2003 fjórum sinnum verið gert að greiða sektir fyrir brot á umferðarlögum og fimm sinnum verið sviptur ökurétti. Þá var ákærði með dómi Héraðsdóms Reykjaness frá 15. október 2007 sviptur ökurétti ævilangt en hann var þá dæmdur í sex mánaða fangelsi fyrir ölvunarakstur, akstur undir áhrifum ávana- og fíkniefna, hraðakstur og akstur sviptur ökurétti. Með dóminum voru skilorðsdómar frá 12. og 24. apríl 2006 teknir upp og dæmdir með. Ákærði hefur sjö sinnum verið dæmdur til fangelsisrefsingar: 26. nóvember 2004 í einn mánuð fyrir akstur sviptur ökurétti, 12. október 2005 í 2 mánuði fyrir hraðakstur og akstur sviptur ökurétti, 12. apríl 2006 í 45 daga skilorðsbundið fangelsi í þrjú ár fyrir brot gegn lögum nr. 65/1974 um ávana- og fíkniefni og 24. apríl 2006 í þriggja mánaða fangelsi skilorðsbundið í 2 ár fyrir brot gegn 244. gr. almennra hegningarlaga nr. 19/1940. Þá var ákærði dæmdur til fjögurra mánaða fangelsisvistar 15. desember 2006 fyrir hraðakstur og akstur sviptur ökurétti í tvígang. Í forsendum dómsins er tekið fram að með brotum sínum hafi ákærði rofið skilorð dóma frá 12. og 24. apríl 2006 en ákveðið að dómarnir skuli halda sér, sbr. 60. gr. almennra hegningarlaga nr. 19/1940. Þann 15. október 2007 var ákærði dæmdur í sex mánaða fangelsi fyrir að hafa átta sinnum ekið sviptur ökurétti, hraðakstur, akstur undir áhrifum fíkniefna og ölvunarakstur auk nytjastuldar. Enn fremur var ákærði dæmdur í fimm mánaða fangelsi með dómi Héraðsdóms Reykjaness 18. nóvember 2008 fyrir að hafa ekið bifreið undir áhrifum ávana- og fíkniefna og sviptur ökurétti.

Að virtum framangreindum sakarferli ákærða þykir refsing hans fyrir það brot sem hann er nú sakfelldur fyrir hæfilega ákveðin fangelsi í 60 daga.

Engan sakarkostnað leiddi af málinu.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, J-kk-nf Þ-kk-nf E-kk-nf, sæti fangelsi í 60 daga.

J-kk-nf H-kk-nf
S-448/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 29. maí 2012 á hendur Á-kk-þgf J-kk-þgf, kt. […], […], fyrir fíkniefnalagabrot, með því að hafa sunnudaginn 1. maí 2011, að […] og í bifreiðinni […], sem stóð á bifreiðastæði við Norðurbakka 5a, haft í vörslum sínum samtals 154,28 g af maríhúana, sem lögregla fann við leit.

Þetta er talið varða við 2. gr., sbr. 5. og 6. gr., laga um ávana- og fíkniefna nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á 154,28 g af maríhúana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á einni vog, sem lagt var hald á, sbr. 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2011.

Ákærði krefst vægustu refsingar er lög leyfa. Verjandi hefur lýst því yfir að hann geri ekki kröfu um þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í nóvember 1979. Samkvæmt sakavottorði ákærða gekkst hann undir að greiða 34.000 króna sekt fyrir fíkniefnalagabrot 2. nóvember 2006 með lögreglustjórasátt. Hinn 4. mars 2009 var ákærða með lögreglustjórasátt gert að greiða 52.000 króna sekt fyrir fíkniefnalagabrot. Með hliðsjón af játningu ákærða og umræddu magni fíkniefna þykir refsing hans hæfilega ákveðin fangelsi í 30 daga, sem bundin verður skilorði eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 154,28 g af maríhúana og vog, sem lögregla lagði hald á.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, Á-kk-nf J-kk-nf, sæti fangelsi í 30 daga, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 154,28 g af maríhúana og einni vog, sem lögregla lagði hald á.

S-kvk-nf B-kvk-nf
S-451/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 29. maí 2012 á hendur X, kt. […], […], fyrir þjófnað, með því að hafa, að kvöldi 14. desember 2011, á lóð íþróttahúss Víðistaðaskóla, stolið bakpoka, 2 lyklakippum og farsíma af gerðinni Nokia.

Þetta er talið varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu sakarkostnaðar.

Ákærði sótti ekki þing og boðaði ekki forföll en í fyrirkalli, sem var gefið út 8. júní 2012 og birt móður ákærða 8. júní 2012, var tekið fram að yrði ekki sótt þing að forfallalausu gæti ákærði búist við að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og er brot hans rétt heimfært til refsiákvæða í ákærunni.

Ákærði er fæddur í apríl 1995. Samkvæmt sakavottorði hans var hann dæmdur 6. janúar 2012 í þriggja mánaða fangelsi, skilorðsbundið í tvö ár, fyrir umferðarlagabrot og brot gegn 1. mgr. 106. gr., 226. gr. og 244. gr. almennra hegningarlaga. Brot það sem ákærði er nú sakfelldur fyrir var framið fyrir dóminn og því ber að dæma honum hegningarauka samkvæmt 78. gr. almennra hegningarlaga, sbr. 77. gr. laganna. Það er mat dómara að brot það sem ákærði er nú sakfelldur fyrir hefði ekki haft áhrif á ákvörðun refsingar í framangreindum dómi. Verður honum því ekki gerð sérstök refsing í máli þessu.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, X, er ekki gerð sérstök refsing í máli þessu.

S-kvk-nf B-kvk-nf
S-521/2012

Mál þetta, sem dómtekið var 16. október 2012, er höfðað með ákæru útgefinni af lögreglustjóranum á höfuðborgarsvæðinu 5. júní 2012 á hendur R-kk-þgf A-kk-þgf, […], […], fyrir misnotkun rafrænna skjala með því að hafa, á tímabilinu 20. september 2010 til 24. júní 2011, í alls 20 skipti, í heimildarleysi og blekkingarskyni notað rafræna lyfseðla sem gefnir voru út á nafngreinda konu, til að taka út lyf í eftirgreindum lyfjaverslunum, en ákærði hafði hringt í heimilislækni konunnar, kynnt sig sem eiginmann hennar og þannig blekkt lækninn til að útbúa lyfseðlana á hennar nafn.

Telst þetta varða við 1., sbr. 2. mgr. 157. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í ágúst 1968. Við ákvörðun refsingar verður litið til þess að ákærði hefur skýlaust játað brot sín og hann hefur ekki áður gerst sekur um refsiverða háttsemi. Til refsiþyngingar horfir að brot ákærða ná yfir langt tímabil. Að öllu þessu virtu þykir refsing ákærða hæfilega ákveðin fangelsi í 45 daga og verður hún skilorðsbundin, eins og nánar greinir í dómsorði.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, R-kk-nf A-kk-nf, sæti fangelsi í 45 daga, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

S-kvk-nf B-kvk-nf